Predkladacia správa

Správa o úverových možnostiach slovenského bankového sektora pre podnikateľský sektor sa predkladá na základe uznesenia vlády Slovenskej republiky č. 267 zo dňa 01.04.2009. Správa bola vypracovaná v spolupráci s Národnou bankou Slovenska. 
Správa analyzuje poskytovanie úverov podnikom v niekoľkých logických celkoch: (1) stav úverov, teda aké je celkové financovanie podnikového sektora, (2) zmeny v ponuke úverov, t. j. úverové štandardy zo strany bánk a zmeny v dopyte po úveroch zo strany podnikov, (3) zlyhané úvery, t. j. súčasná kvalita úverových portfólií bánk ako jeden z indikátorov kreditného rizika bánk, (4) situácia v podnikovom sektore v SR a (5) možnosti bánk poskytovať úvery z hľadiska regulatórnej požiadavky na vlastné zdroje.
V prvých troch mesiacoch 2011 prispieval pozitívny makroekonomický vývoj k ďalšiemu rastu tržieb vo väčšine odvetví. Napriek tomu, že k februáru 2011 väčšina odvetví dosiahla vyššie tržby ako v rovnakých mesiacoch v rokoch 2009 a 2010, výkonnosť stále zaostáva za úrovňou v roku 2008. Problémom ostáva stavebníctvo, kde bol pokles tržieb a dôvery navyše sprevádzaný miernym nárastom zlyhaných úverov. Celková dôvera v podnikateľskom prostredí však ostáva v pozitívnych číslach, čo spolu s rastom exportu vytvára predpoklady, že ekonomické oživenie bude pokračovať. Pozitívnym signálom je aj spomalenie nárastu zlyhaných úverov. 
Celkový dopyt po úveroch sa v prvom štvrťroku nezvýšil, nárast zaznamenali banky len  v prípade veľkých podnikov. Pretrvávajúca opatrnosť bankového sektora viedla k ponechaniu úverových štandardov na nezmenenej úrovni. 
Nárast financovania bol aj naďalej pozorovaný skôr vo vybraných odvetviach, najmä dodávky elektriny a plynu, administratívne, odborné a vedecké činnosti a telekomunikačné a informačné služby. Podiel financovania klasických odvetví akými sú priemysel, stavebníctvo, obchod, doprava alebo poľnohospodárstvo ďalej klesal.